A son 7.077 i gnûf lemis (ven a dî lis gnovis peraulis) che a van a inricjî i contignûts e la utilitât dal Grant Dizionari Bilengâl talian-furlan (GDBtf), che si pues consultâlu sul sît de ARLeF – Agjenzie Regjonâl pe Lenghe Furlane. Tra chescj a son ‘svearin’, ‘ecuipolence’, ‘spot’, ‘di alte fedeltât’, ‘scjapinant’, ‘multicanâl’, ‘implant solâr’, ‘turboreatôr’, ‘stroboscopi’, ‘scansionâ’.
«A son soredut lemis tecnics», cemût che al marche il president de ARLeF, Lorenzo Fabbro, che al zonte: «Lis lenghis si evolvin e a van daûr dal cambiament e des dibisugnis dai timps. Ancje il furlan lu fâs e al à di fâlu. Chest gnûf sfuarç de Agjenzie al va juste in cheste direzion: contribuî a fânus deventâ citadins de lenghe che o fevelìn».
Il GDBtf, gjavadis lis gnovis peraulis, al ten dentri plui o mancul 62.000 lemis de bande dal talian, cirche 46.500 di une peraule sole (monorematics) e cirche 15.500 locuzions (polirematics); a chescj i fasin riferiment 63.500 lemis furlans, 45.000 monorematics e 18.500 polirematics.
Il GDBtf al è un strument al servizi dal furlan par ducj chei che a desiderin leilu e scrivilu in maniere corete daûr des regulis de grafie uficiâl de lenghe furlane. Il program nol jude dome inte traduzion dai lemis ma al ufrìs ancje un dizionari dai sinonims e dai contraris, i cuadris flessionâi dai verps e la pussibilitât di verificâ la division silabiche, il gjenar o il plurâl des peraulis.
Cun di plui, doprant la ricercje avanzade, l’utent al pues domandâ di visualizâ ducj i tiermins di une stesse categorie (par esempli chei filosofics) o, ancjemò, individuâ une liste di peraulis che a scomencin o a finissin cuntune cierte silabe. Dutis funzions che a puedin deventâ une vore utilis soredut tal cjamp de didatiche, ma ancje pe autoformazion.
Il GDBtf, compagn ancje dal COF – il Coretôr Ortografic Furlan, che alè un altri strument indispensabil pe lenghe, si pues consultâlu a gratis sul sît de Agjenzie Regjonâl pe Lenghe Furlane.
fur_Latn fur_Latn fur_Latn fur_Latn fur_Latn fur_Latn